Diari Oficial de la Generalitat Valenciana


Sumari del DOGV 5930, del 12-01-2009 (2009/64)

RESOLUCIÓ de 25 de setembre de 2008, del conseller de Medi Ambient, Aigua, Urbanisme i Habitatge, per la qual s'aprova definitivament la modificació puntual del Pla general d'ordenació urbana de València, denominat Intercanvi de la qualificació de parcel·les d'ús dotacional.
-----------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5930

Data del DOGV
:   12-01-2009

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2009/64


Data del document
:   25-09-2008

Organisme emissor
:   Conselleria de Medi Ambient, Aigua, Urbanisme i Habitatge

Tipus de document
:   Resolució

Descriptors 

:   * València
    * pla d'urbanisme

RESOLUCIÓ de 25 de setembre de 2008, del conseller de Medi Ambient, Aigua, Urbanisme i Habitatge, per la qual s'aprova definitivament la modificació puntual del Pla general d'ordenació urbana de València, denominat Intercanvi de la qualificació de parcel·les d'ús dotacional. [2009/64]  
Vist l'expedient remés per l'Ajuntament de València relatiu a la modificació puntual del Pla general d'ordenació urbana de València Intercanvi de la qualificació de parcel·les d'ús dotacional, i de conformitat amb els següents:  
Antecedents de fet  
Primer  
La Junta de Govern Local de València, el 6 de maig de 2005, va acordar l'inici de l'expedient de tramitació de modificació puntual d'intercanvi de qualificació de parcel·les d'ús dotacional del Pla general de València. Una vegada redactat el projecte de modificació pels tècnics municipals, la modificació del Pla general va ser sotmesa a informació pública per acord plenari el 29 de desembre de 2006 (DOGV núm. 5452, de 16 de febrer de 2007, i en el diari Las Provincias de 25 de gener de 2007). Transcorregut el període d'exposició pública, durant el qual no es van presentar al·legacions, va ser aprovat per Acord plenari de 27 d'abril de 2007, i remés a la Conselleria de Medi Ambient, Aigua, Urbanisme i Habitatge per a la seua aprovació definitiva.  
Segon  
El Projecte consta de memòria informativa i justificativa, i de plànols d'informació i d'ordenació.  
Tercer  
La modificació consisteix en l'intercanvi de qualificacions entre dues parcel·les ubicades a la pedania de Castellar-Oliveral de la ciutat de València:  
- Parcel·la A, ubicada al carrer Periodista Matoses i Ricardo Aparici qualificada en el Pla general com a sistema local espai lliures (EL) d'11.938 m². En aquesta parcel·la es troba construïda la piscina municipal i està prevista la construcció d'una pista poliesportiva coberta annexa.   
- Parcel·la B, ubicada al carrer Aurora, qualificada en el Pla general com a GSP-1, Sistema general servei públic esportiu amb una superfície d'11.475 m². Aquesta parcel·la no ha sigut desenvolupada, i l'Ajuntament considera que és més adequada per a acollir l'ús d'espai lliure o jardí públic ja que es troba al centre de la població i amb millor accés des de qualsevol punt.   
Quart  
Es va sol·licitar informe de la Conselleria de Cultura, Educació i Esport (DG d'Esports), en data 23 d'agost de 2007, sense que s'haja emés fins a la data.  
Cinqué  
València disposa de Pla general d'ordenació urbana, aprovat per Resolució del conseller d'Obres Públiques i Urbanisme, de data 28 de desembre de 1988.  
Sisé  
La Comissió Territorial d'Urbanisme de València, en sessió celebrada el 28 de maig de 2008, per unanimitat, va acordar emetre un informe favorable i elevar la modificació puntual del Pla general Intercanvi de la qualificació de parcel·les d'ús dotacional al conseller de Medi Ambient, Aigua, Urbanisme i Habitatge per a la seua aprovació definitiva, després del dictamen del Consell Jurídic Consultiu.  
Seté  
Aquesta Conselleria va sol·licitar mitjançant resolució del conseller de Medi Ambient, Aigua, Urbanisme i Habitatge, en data 4 de juliol de 2008, el corresponent dictamen del Consell Jurídic Consultiu de la Comunitat Valenciana, d'acord amb el que estableix l'article 10.8.e) de la Llei 10/1994, de 19 de desembre, de la Generalitat Valenciana, de creació del Consell Jurídic Consultiu de la Comunitat Valenciana.  
Amb data 4 de setembre de 2008, el Consell Jurídic Consultiu de la Comunitat València, en relació el Projecte de modificació puntual del Pla general Intercanvi de la qualificació de parcel·les d'ús dotacional, considera que és d'acord amb la legalitat urbanística i, emet dictamen favorable a l'esmentada modificació puntual.  
Fonaments de dret  
Primer  
La tramitació ha sigut correcta de conformitat amb el que estableix l'article 83, per remissió de l'article 94.1 de la Llei 16/2005, de 30 de desembre, de la Generalitat, urbanística valenciana (d'ara endavant LUV) quant a modificacions de plans.   
Segon  
Les normes urbanístiques del Pla general de València estableix la regulació per als terrenys objecte de l'intercanvi proposat en el projecte.   
Respecte als paràmetres urbanístics dels terrenys qualificats com a sistema local espai lliure de la xarxa secundària, l'article 6.76 estableix que s'aplicaran, si és procedent, les condicions establides per als sistemes generals, amb determinades precisions per a aquesta tipologia.   
Així, per als sòls que integren el sistema local d'espais lliures, l'apartat 2 de l'article 6.76 assenyala que: «Els sòls que integren el sistema local d'espais lliures seran destinats a jardins públics... Als jardins de més de 10.000 m² s'admetrà la ubicació d'instal·lacions esportives a l'aire lliure fins a un 70% de la seua superfície, i es permetran construccions en planta baixa fins a 200 m² construïts per cada 10.000 m² de jardí o fracció superior a 5.000 m², amb destinació al manteniment i utilització d'aquelles».  
Respecte al sistema general de serveis públics esportius (GSP-1), la categorització es determina en l'article 6.68 «Tipus i categories de sistemes generals». Les condicions especifiques s'assenyalen en l'article 6.71.5 «Els serveis públics que ocupen parcel·les completes limitades per vials o espais lliures d'ús públic han de complir les condicions següents:   
1) Coeficient d'ocupació: 70%.  
2) Coeficient d'edificabilitat neta d'1,20 m²sostre/m²sòl.  
3) Nombre màxim de plantes GSP-1: 4.  
4) Màxima alçària de cornisa: 20 metres.»  
Les modificacions dels plans es troben regulades en l'article 94 de la LUV, que en l'apartat 2n estableix el següent: «Les noves solucions proposades hauran de mantenir l'equilibri de les dotacions públiques i suplementar, si s'escau, la xarxa primària i secundària de dotacions de manera que complisquen els criteris de qualitat, capacitat i idoneïtat exigits per aquesta llei».  
D'altra banda, l'article 127 del Decret 67/2006, de 19 de maig, pel qual s'aprova el Reglament d'ordenació i gestió territorial i urbanística (d'ara endavant ROGTU) estableix: «El jardí (JL): és un espai que sempre ha de tenir una superfície mínima de 1.000 metres quadrats, en el qual puga ser inscrit un cercle de 25 metres de diàmetre, en posició tangent a tot i a qualsevol punt del seu perímetre exterior que diste menys de 6 metres del perímetre definidor de la superfície mínima».  
Com a conseqüència de l'intercanvi proposat es manté l'equilibri de les dotacions públiques, i resulta un increment dels terrenys que formen part dels sistemes generals del municipi de València en 463 m², i una millora de l'articulació dels espais lliures, ja que, si bé es redueixen els terrenys del sistema local destinats a aquest ús en la superfície assenyalada com a tal, ja que millora el seu accés i ubicació, s'incrementa considerablement la qualitat de la zona verda.   
A la vista de l'anterior no hi ha obstacle legal que impedisca l'aprovació autonòmica, conforme a l'article 85 de la LUV, en tant que la modificació proposada respon a l'interés públic local degudament justificat per diversos informes tècnics que consten en l'expedient, relatius a la necessitat dotar d'instal·lacions esportives les pedanies de València, i concretament, en aquest cas, la pedania de Castellar-Oliveral, com també per diversos escrits presentats a l'Ajuntament de València per associacions de veïns que reclamen aquestes dotacions esportives la implantació de les quals es pretén possibilitar a través d'aquest expedient, i d'altra banda es millora la ubicació i accessibilitat a les zones verdes.   
Tercer  
De conformitat amb el que disposa l'article 10.8.e) de la Llei 10/1994, de 19 de desembre, de creació del Consell Jurídic Consultiu de la Comunitat Valenciana, és preceptiva la consulta a aquest òrgan consultiu quan es tracta de la «modificació dels plans d'urbanisme, les normes complementàries i subsidiàries i els programes d'actuació que tinguen com a objecte una diferent zonificació o ús urbanístic de les zones verdes o dels espais lliures previstos».  
D'altra banda, l'article 94.4 de la LUV, diu que «la modificació que comporte diferent qualificació o ús urbanístic de les zones verdes o espais lliures requerirà informe previ favorable del Consell Jurídic Consultiu de la Comunitat Valenciana».  
En el present expedient consta el dictamen del Consell Jurídic Consultiu, de data 4 de setembre de 2008, que informa favorablement l'esmentada modificació.  
Quart  
Correspon al conseller de Medi Ambient, Aigua, Urbanisme i Habitatge l'aprovació definitiva de plans especials de municipis de més de 50.000 habitants, d'acord amb el que preveu l'article 6 del Decret 162/2007, de 21 de setembre, del Consell de la Generalitat, pel qual s'aprova el Reglament d'òrgans urbanístics de la Generalitat.  
Vistos els preceptes legals citats, la Llei 30/92, de 26 de novembre, de règim jurídic de les administracions públiques i del procediment administratiu comú, en la redacció donada per la Llei 4/1999, i de conformitat amb l'acord de la Comissió Territorial d'Urbanisme d'Alacant, i proposta de resolució, resolc:  
Aprovar definitivament la modificació puntual del Pla general d'ordenació urbana de València denominat Intercanvi de la qualificació de parcel·les d'ús dotacional.  
Contra aquesta resolució, que posa fi a la via administrativa, es pot interposar recurs potestatiu de reposició davant del conseller de Medi Ambient, Aigua, Urbanisme i Habitatge en el termini d'un mes comptador des de l'endemà de la notificació d'aquesta, d'acord amb el que estableixen els articles 116.1 i 117.1 de la Llei 4/1999 de modificació de la Llei 30/92, de 26 de novembre, de règim jurídic de les administracions públiques i del procediment administratiu comú; o bé, recurs contenciós administratiu davant de la Sala Contenciosa del Tribunal Superior de Justícia de la Comunitat Valenciana en el termini de dos mesos comptadors des de l'endemà de la notificació d'aquesta, de conformitat amb el que disposa l'article 46.1 de la Llei 29/1998, de 13 de juliol, reguladora de la jurisdicció contenciosa administrativa.  
Tot això, sense perjudici que puga exercir qualsevol altre recurs que considere oportú.  
València, 25 de setembre de 2008.- El conseller de Medi Ambient, Aigua, Urbanisme i Habitatge: José Ramón García Antón.